**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразума између Републике Србије и Европске уније о учешћу Републике Србије у програму Европске уније Грађани, једнакост, права и вредности,сачињеног у Бриселу, дана 15. новембра 2023. године и у Београду, дана 24. новембра 2023. године, садржан је у члану 99. став 1. тачка 4. Устава Републике Србије („Службени гласник РС”, бр. 98/06 и 115/21), који прописује да Народна скупштина Републике Србије потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Државни интерес Републике Србије у приступању програму Европске уније Грађани, једнакост, права и вредности јесте обезбеђивање значајне финансијске подршке за промовисање грађанског активизма, промовисање једнакости за све и промовисање права и вредности Европске уније.

Општи циљ програма је заштита и промовисање права и вредности садржаних у Уговорима, Повељи о основним правима и у међународним конвенцијама о људским правима, нарочито кроз подршку организацијама цивилног друштва и другим актерима који су активни на локалном, регионалном, националном и транснационалном нивоу, те подстицање грађанског и демократског учешћа, ради очувања и даљег развоја отворених, демократских, равноправних и укључивих друштава утемељених на правима и владавини права. Програм посебно подстиче учешће регионалних и локалних организација цивилног друштва.

Овај програм је највећи програм до сада намењен промоцији и заштити вредности Уније: демократије, владавине права, основних права, транспарентности и доброг управљања, те тако има за циљ изградњу још демократскије Европе и подизање свести грађана/ки о правима и вредностима садржанима у основним Уговорима и Повељи ЕУ о основним правима, пружајући финансијску подршку непрофитном сектору у промоцији тих права и заједничких вредности.

У финансијском раздобљу 2021-2027, предвиђени прорачун овог програма је 1.5 милијарди ЕУР и распоређује се на 4 тематске целине:

1. Вредности Уније - унапређење основних вредности ЕУ (у овој целини учествују само чланице Европске уније);

2. Једнакост, права и родна равноправност - промовисање једнакости, права и равноправности полова;

3. Укљученост и учешће грађана - унапређење заједничке европске историје и активне грађанске партиципације - укључивање грађана у демократски и политички живот Уније:

4. Дафне - борба против свих облика насиља.

Након окончања процедура из члана 9. став 2. и члана 10. Закона о закључивању и извршавању међународних уговора („Службени гласник PC”, број 32/13), Министарство за људска и мањинска права и друштвени дијалог, у складу са чл. 11. и 12. Закона о закључивању и извршавању међународних уговора, припремило је Закон о потврђивању Споразума између Републике Србије и Европске уније о учешћу Републике Србије у програму Европске уније Грађани, једнакост, права и вредности.

**III. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

Закона о потврђивању Споразума између Републике Србије и Европске уније о учешћу Републике Србије у програму Европске уније Грађани, једнакост, права и вредности предвиђа обавезу Републике Србије да на име учешћа у Програму уплати одређени износ финансијских средстава у буџет Европске уније у периоду од 2023. до 2027. године.

Средства потребна за реализацију предметног акта у 2024. години, а која подразумевају плаћање финансијске контрибуције за 2024. годину, у износу од 14.001.000,00 динара обезбеђена су Законом о буџету Републике Србије за 2024. годину („Службени гласник РС”, број 92/23).

Планирање и обезбеђивање средстава у наредним годинама ће се вршити у складу са билансним могућностима буџета Републике Србије и лимитима одређеним од стране Министарства финансија у поступку припреме и доношења Закона о буџету Републике Србије.